CPN ทุ่มหมื่นลบ.ปิดดีลซื้อบิ๊กล็อต GLAND จับตาเปิดโต๊ะเทนเดอร์ฯ 3.10 บ.
CPN ทุ่มหมื่นลบ.ปิดดีลซื้อบิ๊กล็อต GLAND กว่า 3.28 พันล้านหุ้น คิดเป็น 50.43% จับตาเปิดโต๊ะเทนเดอร์ฯ 3.10 บ.
12 ก.ย. 2561

ผู้สื่อข่าวรายงานว่า วันนี้ (12 ก.ย.) มีรายการสรุปซื้อขายกระดานรายใหญ่ (Big lot) ของหุ้น บริษัท แกรนด์ คาแนล แลนด์ จำกัด (มหาชน) หรือ GLAND จำนวน 35 รายการ ปริมาณ 3.28 พันล้านหุ้น มูลค่ารวม 1.02 หมื่นล้านบาท ราคาเฉลี่ย 3.10 บาทต่อหุ้น
โดยราคาหุ้น GLAND ปิดตลาดวันนี้อยู่ที่ 3.06 บาท บวก 0.08 บาท หรือ 2.68% สูงสุดที่ 3.08 บาท ต่ำสุดที่ 3.04 บาท มูลค่าซื้อขายที่ 1.06 หมื่นล้านบาท
ทั้งนี้รายการซื้อขายดังกล่าว เป็นรายการซื้อขายหุ้น GLAND ของ CPN ตามที่ได้แจ้งผ่านตลาดหลักทรัพย์แห่งประเทศไทย (ตลท.) ว่า ตามที่ที่ประชุมคณะกรรมการบริษัทอนุมัติการเข้าซื้อหุ้น GLAND จากผู้ขาย ซึ่งประกอบด้วยบุคคลธรรมดาและนิติบุคคล ( ซึ่งมีรายละเอียดตามตารางที่ 1 รายนามและจำนวนหุ้นที่ผู้ขายถืออยู่ใน GLAND เป็นจำนวนรวมทั้งสิ้น 3,278,132,406 หุ้น หรือคิดเป็นสัดส่วนประมาณร้อยละ 50.43 ของหุ้นที่ออกและจำหน่ายแล้วทั้งหมดของ GLAND) ในราคาซื้อขายหุ้นละ 3.10 บาท คิดเป็นจำนวนเงินทั้งสิ้น10,162,210,458.60 บาท
โดย บริษัท ซีพีเอ็น พัทยา จำกัด ได้เข้าทำสัญญาซื้อขายหุ้นกับผู้ขายแล้วในวันที่ 12 ก.ย.61 และคาดว่าจะซื้อหุ้น GLAND รวมถึงสิทธิต่าง ๆ ในหุ้นโดยปราศจากภาระติดพันแล้วเสร็จภายในวันที่ 12 ก.ย.61 โดยความสำเร็จของธุรกรรมการซื้อหุ้นอยู่ภายใต้เงื่อนไขและข้อตกลงของสัญญาซื้อขายหุ้นซึ่ง รวมถึงสิทธิในการบอกเลิกสัญญาของคู่สัญญาที่เกี่ยวข้องด้วย ตามที่ได้รายงานไปก่อนหน้านี้  ชัดแล้ว! CPN ส่งบ.ย่อยฮุบ GLAND เข้าข่ายทำเทนเดอร์ฯ ส่งซิกอาจถอนจากตลาด
สำหรับขั้นตอนภายหลังการเข้าทำธุรกรรมการซื้อหุ้นเสร็จสิ้น ซีพีเอ็น พัทยา มีหน้าที่ต้องทำคำเสนอซื้อหุ้นที่เหลือทั้งหมดของ GLAND เป็นจำนวนทั้งสิ้น 3,221,697,255 หุ้น (คิดเป็นร้อยละ 49.57 ของหุ้นที่ออกและจำหน่ายแล้วทั้งหมดของ GLAND) ตามหลักเกณฑ์และเงื่อนไขของประกาศคณะกรรมการกำกับตลาดทุนที่ ทจ.12/2554 เรื่อง หลักเกณฑ์ เงื่อนไข และวิธีการใน การเข้าถือหลักทรัพย์เพื่อครอบงำกิจการ ในราคาเดียวกันกับราคาซื้อขายตามสัญญาซื้อขายหุ้นที่ราคาหุ้นละ 3.10 บาท คิดเป็นจำนวนเงินทั้งสิ้นไม่เกิน 9,987,261,490.50 บาท